钦定古今图书集成/明伦汇编/氏族典/第630卷 > 赤盏合喜
## 钦定古今图书集成/明伦汇编/氏族典/第630卷 > 赤盏合喜

按《金史赤盏合喜传》：“合喜性刚愎，好自用，朝廷以其
有才干，任之。宣宗时，累迁兰州刺史，提控军马。贞祐
四年十一月，夏人四万馀骑围定西辇，致攻具，将取
其城。合喜及杨干烈等率兵鏖战走之，斩首二千级，
俘数十人，获马八百馀匹，器械称是，馀悉遁去。兴定
元年正月，以屡败夏人，遥授同知临洮府事。四年四”
月，夏人犯边，合喜讨之。师次鹿儿原，遇夏兵千人，遣
提控乌古论世鲜率偏师败之，都统王定亦破其众
一千五百于新泉城。九月，夏人攻巩州，合喜遣兵击
之，一日十馀战。夏人退据南冈，遣精兵三万傅城，又
击走之。夏人焚其攻具，拔栅而去。合喜已先伏甲要
地邀之，复率众蹑其后，斩首甚众。十月，以功遥授平
西军节度使。哀宗即位，拜参知政事，权枢密副使。正
大九年正月，两省军溃于三峰山，北兵进薄京师，立
攻具，主兵者以议和之故，不敢与战，但于城上坐视
而已，令守西北隅。其地受攻最急，而合喜当之，语言
失措，面无人色。四月，罢攻，以尚书省兼枢密院事合
喜罢枢密。合喜既失兵柄，意殊不乐。天兴元年七月，
权参知政事思烈、恒山公武仙合军自汝州入援，诏
以合喜为枢密使，统京城军万五千应之，且命赛不
为之助。八月己酉朔，驻于近郊，候益兵，乃进屯中牟
古城，凡三日，闻思烈军溃，即夜弃辎重驰还，黎明，至
郑门，聚军乃入。言者谓“合喜始则抗命不出，中则逗
遛不进，终则弃军先遁，委弃军资，不可胜计，不斩之
无以谢天下。”上贷其死，免为庶人。会大将速不䚟遣
人招之，合喜既治装欲行，崔立邀至省，酌酒饯送。适
一人传《哀宗》语，以谕合喜反正，立怒斩之。